LT Europos Sąjungos oficialusis leidinys C 308/18

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 308/08)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Prieštaravimo pareiškimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„PRESUNTO DE SANTANA SERRA“ arba „PALETA DE SANTANA DA SERRA“

EB Nr.: PT/PGI/005/0439/24.11.2004

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Gabinete de Planeamento e Políticas Adresas: Rua Padre António Vieira, n.o 1, 8o P-1099-073 Lisboa Telefonas: (351) 213 81 93 00 Faksas: (351) 213 87 66 35 El. paštas: gppaa@gppaa.min-agricultura.pt

2. Grupė:

Pavadinimas: ACPA — Associação de Criadores de Porco Alentejano Adresas: Rua Armação de Pêra, n.o 7 P-7670-259 Ourique Telefonas: (351) 286 51 80 30 Faksas: (351) 286 51 80 37 El. paštas: acpaourique@mail.telepac.pt Sudėtis: Gamintojai ir (arba) perdirbėjai ( X ) Kiti ( )

3. Produkto rūšis:

1.2 klasė: mėsos produktai (virti, sūdyti, rūkyti ir kt.)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Presunto de Santana da Serra“ arba „Paleta de Santana da Serra“

4.2. Apibūdinimas: Presuntos ir paletas produktai gaminami iš Alentejo veislės, kuri įrašyta Portugalijoje pildomos kilmės knygos Alentejo veislei skirtoje dalyje, kiaulių (išskyrus veisimui auginamus gyvulius), kurios auginamos tiksliai nustatytu būdu ir skerdžiamos, kai sulaukia 12–24 mėnesių amžiaus, atitinkamai kojų ir menčių. Sūdoma, apdžiovinama, džiovinama ir (arba) vytinama, brandinama ir pakuojama pagal tiksliai nustatytas taisykles.

Presuntos produktai gaminami iš užpakalinių kojų, išpjautų ties kiaulės sėdynkaulio ir gaktikaulio simfize, o paletas produktai gaminami iš kiaulės priekinių kojų. Presunto ir paleta apibūdinamos anatomiškai ir pagal raumens ypatybes, nes pastarąjį dengia riebalų sluoksnis. Forma ir išvaizda: kadangi presunto išpjaunamas apvalia forma, o paleta gali būti nuo ovalios iki apvalios formos, abiem atvejais oda ir kanopos paliekamos. Svoris: presunto sveria daugiau kaip 5 kg, o paleta – daugiau kaip 3,5 kg. Supjaustyta mėsa yra tamsiai raudonos spalvos, riebaluota, blizgi ir marmuro margumo, raumuo su riebalų tarpsluoksniais. Minkšta ir nelabai skaidulinga tekstūra. Riebalų sluoksnis yra riebalingas, skystas, šviesus, nuo baltos iki perlo spalvos, jo skonis malonus. Produktas nėra labai sūrus ar aštrus, jis pasižymi ilgai išliekančiu, intensyviu ir maloniu skoniu bei maloniu ąžuolų giraites primenančiu aromatu. Presuntos ir Paletas de Santana da Serra produktai kildinami iš aukštumų („montanha“) – tai lemia, kad šie produktai savo tekstūra ir skoniu yra paprastesni ir žinomesni, negu atitinkami produktai, gaminami Alentežo lygumose.

4.3. Geografinė vietovė: Geografinės vietovės, kurioje gaminama žaliava (t. y. vietovėje, kurioje gyvuliai atvedami, auginami, penimi ir skerdžiami, kur pjaustomos skerdenos ir išpjaunami kumpiai ir kojos), ribos nustatomos natūraliai, pagal montado (ąžuolų giraitė ir kiaulių ganykla) vietovę, pagal ūkių, galinčių verstis montanheira rūšies ūkininkavimu, vietą ir pagal taisykles, kuriomis reglamentuojamas skerdimas ir pjaustymas ir Alentejo kiaulių kojų bei menčių gamyba. Teritorija apima šias savivaldybes ir parapijas: Abrantes, Alandroal, Alcácer do Sal (išskyrus Santa Maria do Castelo parapiją), Alcoutim, Aljezur (Odeceixe, Bordeira, Rogil ir Aljezur parapijos), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (Odeleite ir Azinhal parapijos), Castro Verde, Chamusca, Coruche, Crato, Cuba, Elvas (išskyrus Caia e S. Pedro parapiją), Estremoz, Évora, Ferreira do Alentejo, Fronteira, Gavião, Grândola (išskyrus Melides parapiją), Idanha-a-Nova, Lagos (Bensafrim parapija), Loulé (Ameixial, Salir, Alte, Benafim ir Querença parapijos), Marvão, Mértola, Monchique (Monchique, Marmelete ir Alferce parapijos), Monforte, Montemor-o-Novo, Mora, Moura, Mourão, Nisa, Odemira (išskyrus Vila Nova de Mil Fontes ir S. Teotónio parapijas), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (S. André parapiją), Sardoal, São Brás de Alportel, Serpa, Sines, Silves (S. Marcos, S. Bartolomeu de Messines ir Silves parapijos), Sousel, Tavira, (Cachopo parapija), Vendas Novas, Viana do Alentejo, Vidigueira, Vila Velha de Ródão ir Vila Viçosa.

Geografinė vietovė, kurioje vyksta perdirbimas (gamyba, pjaustymas gabalais, pjaustymas griežinėliais ir pakavimas), nustatoma natūraliai: jos ribos sutampa su Ourique savivaldybei priklausančių Santana da Serra, Garvão, Ourique, Panóias, Santa Luzia ir Conceição parapijų ribomis. Šioje kalnų vietovėje mikroklimato sąlygos smarkiai skiriasi nuo sąlygų Alentežo lygumose, nuo kurių vietovė staigiai aukštėja. Aukščio, temperatūros ir drėgmės skirtumai šiose parapijose lemia tai, kad reikia taikyti skirtingus gamybos metodus, ypač pjaustymo ir sūdymo, vytinimo ir brandinimo trukmės atžvilgiu. Produktai skiriasi ir savo organoleptinėmis savybėmis: pjūvis yra apvalesnis, mėsa ties pjūviu tamsesnė, o tekstūra ne tokia trapi ir sultinga, skonis ne toks subtilus ir ne toks aštrus, o aromatas ne toks švelnus ir subtilus.

4.4. Kilmės įrodymas: Alentejo veislės kiaulės turi būti atvestos ir auginamos registruotuose ūkiuose, kuriems taikomos kontrolės priemonės. Tik atvesti gyvuliai įtraukiami į atitinkamą veislės kilmės knygą. Skerdimo, pjaustymo gabalais, perdirbimo, pjaustymo griežinėliais ir pakavimo procedūros turi būti vykdomos kontrolės institucijos šiuo tikslu patvirtintose patalpose, kurios yra atitinkamose geografinėse vietovėse ir kurioms taikomos kontrolės priemonės. Patvirtinimas priklauso nuo ankstesnio sąlygų, kuriomis vykdoma gamyba ir apdirbimas, patikrinimo, visų pirma atsižvelgiant į žaliavos kilmę ir jos perdirbimo, pjaustymo gabalais, pjaustymo griežinėliais ir pakavimo būdą bei galutinio produkto savybes. Priimta specifikacija ir kontrolės tvarka taikoma visai gamybos grandinei ir visiems proceso dalyviams.

Išsami pačių gamintojų įdiegta atsekamumo sistema sudaro galimybę stebėti visą gamybos ciklą nuo žaliavos iki galutinio produkto („nuo montado iki stalo“) ir nustatyti gyvulio įsago numerį pagal ant kumpio gabalo ar griežinėliais supjaustytos mėsos pakuotės esančiame sertifikavimo ženkle nurodytą numerį.

Gamybos proceso pabaigoje tik tie produktai, kurie atitinka visas specifikacijų sąlygas ir kurių atžvilgiu yra atlikti atitinkami dokumentais pagrįsti patikrinimai (įskaitant laboratorinius tyrimus ir pateikimą degustatorių grupei), gali būti žymimi sertifikavimo ženklu, logotipu ir pavadinimu SGN Presunto de Santana da Serra arba SGN Paleta de Santana da Serra.

4.5. Gamybos būdas: Alentejo veislės kiaulės auginamos ekstensyviomis ir pusiau ekstensyviomis sąlygomis, daugiausia gamtoje, tose vietovėse, kur viename hektare auga mažiausiai 40 akmeninių ąžuolų arba kamštinių ąžuolų, o viename montado hektare ganosi ne daugiau kaip viena kiaulė. Dažniausiai gyvuliai auginami ekstensyviomis sąlygomis, maitinasi javų atliekomis ir šalutiniais produktais, žole, ankštiniais augalais (pvz., žirniais ir vikiais) ir net nedideliais žinduoliais ir paukščiais, kiaušiniais, ropliais, moliuskais, kirminais ir kt., kaip įprasta visaėdžiams gyvūnams. Tik kai gyvuliams trūksta maisto laukuose, jiems galima duoti papildomo pašaro (iki 30 % pašaro kiekio) iš kitų regionų. Galutinį ganymosi etapą, trunkantį 60–90 dienų, gyvuliai visada praleidžia montanheira sistemos sąlygomis (t. y. maitindamiesi gilėmis ir kitais montado produktais) ir laikomi tokiomis sąlygomis jie turi priaugti mažiausiai tris arobas (45 kg) kūno masės. Kiaulės skerdžiamos 12–24 mėn. amžiaus, kai kiekvienos jų skerdena sveria ne mažiau kaip 90 kg. Kojos ir mentės žymimos atskirai žymena su numeriu. Kojos ir mentės turi sverti atitinkamai ne mažiau kaip 7,5 kg arba 5 kg su nenupjautomis kanopomis. Priklausomai nuo kumpių ir menčių svorio poodinis riebalų sluoksnis gali būti nupjaustomas. Užpakalinių ir priekinių galūnių perdirbimas atliekamas autentišku ir nesikeičiančiu vietos gyventojų žiniomis pagrįstu būdu, atsižvelgiant į aukštumų sąlygas; jį sudaro pjaustymas, sūdymas, plovimas, apdžiovinimas (kaitinimas), džiovinimas ir (arba) vytinimas ir brandinimas. Kaip tik vykstant šiam procesui presuntos ir paletas iš lėto įgyja tik jiems būdingą išvaizdą, spalvą, aromatą ir tekstūrą.

Presuntos ir Paletas de Santana da Serra gali būti parduodami nepjaustyti, supjaustyti gabalais arba griežinėliais, su kaulu arba be jo. Gabalais ir griežinėliais produktai gali būti pjaustomi ir nuimami nuo kaulo tik geografinėje gamybos vietovėje esančiose patalpose, tiek kiek konkretūs įgūdžiai – įgūdžiai, susiję su kiekvieno gabalo forma, subtiliu aromatu ir sudėtingu skoniu – yra susiję su šia veikla. Prieš atrenkant gabalą supjaustyti, regiono specialistai nustato geriausią vytinimo stadiją, o gerai šią sritį išmanantys mokyti degustatoriai atlieka išsamų organoleptinį produkto ir jo tinkamumo pjaustyti vertinimą. Siekiant kuo didesnio pelno iš kiekvieno gabalo, produktą privalo pjaustyti aukštos kvalifikacijos specialistai, kurie pritaikydami profesionalias žinias pjausto produktą išnaudodami visą raumenį ir supjausto mėsą ypač plonais griežinėliais, kurie visiškai atskleidžia produkto organoleptines savybes. Mėsą dengiantys riebalai, kurie turi tik jiems būdingą skonį, kvapą, spalvą ir blizgesį, greitai genda esant sąlyčiui su oru arba aukštai temperatūrai. Todėl pirmiau apibūdintas darbas turi būti atliekamas patalpose, kuriose sudarytos tinkamos mikrobiologinės sąlygos temperatūros ir drėgmės atžvilgiu, siekiant nepakenkti subtiliam produkto skoniui, taip pat reikia sudaryti sąlygas nedelsiant supakuoti produktą, kad būtų išvengta pernelyg ilgo sąlyčio su oru. Taip pat reiktų paminėti, kad atliekant šį darbą, specialiai mokyti darbuotojai atlieka ir organoleptinius bandymus. Tokiomis priemonėmis siekiama užtikrinti, kad produktas būtų visiškai atsekamas ir nepažeistas, visų pirma kiek tai susiję su organoleptinėmis savybėmis, kad vartotojas būtų ne klaidinamas, o gautų autentiškus produktus, pagamintus savo kilmės regione, ir kad patikrinimus būtų galima atlikti visais gamybos ciklo etapais.

4.6. Ryšys su geografine vietove: Presuntos ir paletas de Santana da Serra produktai gaminami regione, kur dirvožemis yra prastas, vasarą klimatas labai karštas ir sausas, o žiemą – šaltas ir sausas. Akmeninių ąžuolų ir (arba) kamštinių ąžuolų giraitės (montado) ir su jais susijusi augmenija yra ta augmenija, kuri gali atlaikyti tokias sąlygas ir kuria galima pasinaudoti. Alentejo veislės kiaulės yra geriausiai šias gamtines sąlygas išnaudojantys gyvūnai, nes jas galima auginti gamtoje ir leisti joms maitintis daugiausia su ta aplinka susijusiais natūraliais produktais (žole, gilėmis, javais, ankštiniais augalais ir smulkiais gyvūnėliais), specialios sistemos, vadinamos montaheira, sąlygomis.

Tokio pobūdžio gyvulininkystė ir mityba mėsai suteikia ypatingų raumens ir riebalų sluoksnio savybių.

Ypatingos klimato sąlygos Santana da Serra suformavo tam tikrą patirtį, kuria vadovaujantis galima natūraliai išdžiovinti kiaulieną, neapdorojant jos jokiais dūmais ar kokiomis nors išorinėmis priemonėmis, išskyrus druską, ir nulemia įvairius skirtumus, visų pirma susijusius su:

mėsos pjaustymu ir apdorojimu,

sūdymo trukme,

įvairių darbo etapų trukme.

Dėl šių priežasčių Santana da Serra gaminamų presuntos ir paletas produktų pjūvis yra apvalesnis, jie yra tamsesnės spalvos, o supjausčius tekstūra ne tokia trapi ir sultinga, skonis ne toks subtilus ir ne toks aštrus, o aromatas ne toks švelnus ir subtilus kaip kitų kumpių, gaminamų žemiau išsidėsčiusiose vietovėse Alentežo lygumose.

Šių produktų savybes nulėme Santana da Serra vyraujančios atšiauresnės ir kalnams labiau būdingos sąlygos – šie produktai savo tekstūra ir skoniu yra paprastesni ir žinomesni, negu atitinkami švelniomis savybėmis pasižymintys produktai, gaminami Alentežo lygumose.

Be pirmiau minėtų organoleptinių savybių, kurios sieja šiuos produktus su kilmės regionu, produktai išsiskiria ir tuo, kad yra labai gerai žinomi ir yra pelnę gerą vardą – jie vaizduojami Santana da Serra ir kitų šioje geografinėje vietovėje esančias parapijas apimančių savivaldybių herbuose.

Produkto ir regiono ryšys taip pat pagrįstas šiais veiksniais:

Istorinis ryšys: Jau 1310 ir 1320 m. dokumentuose pasakojama apie Karaliaus Dinizo, žinomo kaip „o Lavrador“, skelbtą Origėje esančių montados (ąžuolų giraičių ir ganyklų) išsaugojimo svarbą. 1699 m. išleistame įstatyme buvo nustatytos montados naudojimo taisyklės ir sumos, kurias reikia mokėti karaliui, atsižvelgiant į karališkuosiuose montados ganomų kiaulių skaičių. Netgi XX a. šias vietoves nuo gilių vagių dar saugojo „guardas dos montados“ (montados sargybiniai). Senesnieji vietovės gyventojai dar gali prisiminti, kai Garvão mugėje žmonės galėjo nusipirkti gal 100 gramų žarnokų ir pusę kilogramo kiaulės taukų. Presuntos produktais mėgavosi tik pasiturintys žmonės. 1928 m. sausio mėn. vietinio presunto kaina siekė 16 Portugalijos eskudų (ESC) (0,08 EUR) – tais laikais tai buvo gana didelė suma. Maždaug 1950 m. rašytiniuose šaltiniuose taip pat pateikiama informacija apie mokesčius, kuriuos mokėjo mažų apimčių gamybos dešrų gamintojai Ourique savivaldybėje.

Dirvožemis ir klimatas: Augmenija yra kserofitinė, o kraštovaizdžiui būdingos ganyklos (savivaldybės šiaurinėje dalyje), tankios akmeninių ir kamštinių ąžuolų giraitės. Santana da Serra vietovė (pietinėje savivaldybės dalyje) yra Serra do Caldeirão papėdėje. Ši teritorija yra tarsi visos nustatytos gamybos vietovės skydas. Nekyla abejonių, kad šis veiksnys sudaro optimalias sąlygas kojų ir menčių kumpio, nugarinės ir kitų kiaulienos produktų gamybai. Serra do Caldeirão kalnai lemia ypatingą vietovės klimatą. Vidutinė oro temperatūra yra apie 15–16 °C, atitinkamai šalčiausiais ir karščiausiais mėnesiais vidutinė žemiausia temperatūra svyruoja nuo 4,6 iki 14,7 °C, o vidutinė aukščiausia temperatūra – nuo 13,8 iki 32,2 °C – tai labai skiriasi nuo apskritai Alentežo regione vyraujančių temperatūrų.

Žmogiškasis ryšys: Su šių produktų vartojimu siejamos įvairios tradicijos. Jie niekada nepatiekiama visiškai paruošti valgyti. Anksčiau Presuntos arba Paletas de Santana da Serra dažniausiai būdavo patiekiami tik per šventes arba dovanojami garbingiems svečiams.

4.7. Kontrolės institucija:

Pavadinimas: Agricert — Certificação de Produtos Alimentares, Lda Adresas: Av. de Badajoz, n.o 3 P-7350-903 Elvas Telefonas: (351) 268 62 50 26 Faksas: (351) 268 62 65 46 El. paštas: agricert@agricert.pt

Agricert pripažinta atitinkančia 45011:2001 standartą.

4.8. Ženklinimas etiketėmis: Ant etiketės turi būti užrašyta: IGN Presunto de Santana da Serra arba IGN Paleta de Santana da Serra, taip pat turi būti pridedamas atitinkamas Bendrijos logotipas. Produktas taip pat turi būti žymimas sertifikavimo etikete, kurioje nurodomas gaminio pavadinimas ir susijusios formuluotės, kontrolės institucijos pavadinimas ir serijos numeris (t. y. skaitmeninis arba skaitmeninis-raidinis produkto atsekamumo kodas). Ant Presunto de Santana da Serra arba Paleta de Santana da Serra produkto odos kaitinant išspaudžiama ši piktograma, simbolizuojanti Santjago ordiną, kuriam ankstesniais laikais priklausė parapijos, sudarančios geografinę perdirbimo vietovę: